Közzétételi Szabályzat

Verziószám: 2.0

Budapest, 2020

Tartalomjegyzék

[I. A szabályzat célja 3](#_Toc452129850)

[II. A szabályzat tárgya 4](#_Toc452129851)

[III. A szabályzatban előforduló fogalmak 5](#_Toc452129852)

[IV. Az Üzemeltető hivatalos adatai 8](#_Toc452129853)

[V. Üzemeltetés rendje 9](#_Toc452129854)

[VI. Együttműködés és szolgáltatásirányítás rendje 12](#_Toc452129855)

[VII. Adatkezelés rendje 17](#_Toc452129856)

[VIII. Díjfizetés 18](#_Toc452129857)

[IX. Irányadó szabályozási környezet 21](#_Toc452129858)

# A szabályzat célja

Jelen szabályzat (a továbbiakban: Közzétételi Szabályzat) célja, hogy meghatározásra kerüljenek a nagykereskedelmi energiapiacok integritásáról és átláthatóságáról szóló, 2011. október 25-i, 1227/2011/EU európai parlamenti és tanácsi rendelet (a továbbiakban: REMIT), a villamos energiáról szóló 2007. évi LXXXVI. törvény (a továbbiakban: VET) és a földgázellátásról szóló 2008. évi XL. törvény (a továbbiakban: GET), továbbá a bennfentes információk közzétételével kapcsolatos részletszabályokról szóló 57/2013. (IX. 27.) NFM rendelet (a továbbiakban: NFM rendelet) által előírt, a bennfentes információk közzétételi kötelezettségének teljesítése érdekében a bennfentes információ közzétételére szolgáló honlap (a továbbiakban: Közzétételi honlap) működtetésére és használatára vonatkozó szabályok.

# A szabályzat tárgya

A Közzétételi Szabályzat részletesen szabályozza:

* a kidolgozásának, egyeztetésének, módosításának rendjét;
* a Közzétételi honlap igénybevételéhez szükséges regisztráció rendjét;
* az REMIT szerinti piaci szereplő által a szervezett villamosenergia-piaci engedélyes részére fizetendő, a közzétételi honlap fejlesztésével és működtetésével kapcsolatban felmerült költségeknek megfelelő mértékű hozzájárulás legmagasabb összegét és megfizetésének módját;
* a Közzétételi honlap működtetése során alkalmazandó, adatkezelésre, adatbiztonságra vonatkozó rendelkezéseket;
* a Közzétételi honlappal kapcsolatos műszaki, funkcionális követelményeket tartalmazza;
* a HUPX Magyar Szervezett Villamosenergia-piac Zártkörűen Működő Részvénytársaság mint üzemeltető (a továbbiakban: Üzemeltető) kötelezettségeit, illetve az általa nyújtott szolgáltatásokat;
* a Közzétételi honlapon regisztrált és azt használó piaci szereplő (a továbbiakban: Piaci szereplő) kötelezettségeit, illetve az Üzemeltető által nyújtott szolgáltatások igénybevételének feltételeit.

# A szabályzatban előforduló fogalmak

A Közzétételi Szabályzatban nem szereplő fogalmakat a REMIT, VET, GET, NFM rendelet valamint az egyéb kötelező erejű uniós jogi aktusok és rendelkezések, illetve az Energiaszabályozók Együttműködési Ügynöksége (ACER) által kiadott rendelkezések szerint, továbbá uniós jogi aktus által szabályozott ágazati szervezet vagy ügynökség (mint például ENTSO, CEER, ERGEG) által kiadott rendelkezések figyelembevételével kell értelmezni.

1. **Belépési díj**: a Piaci szereplő által az Üzemeltető részére megfizetett, a Közzétételi honlapon történő regisztráció egyszeri díja.
2. **Elektronikus regisztrációs adatlap**: a Közzétételi honlapon történő közzétételi jogosultság igénylésére szolgáló, a Közzétételi honlapon elérhető adatlap.
3. **Éves hozzájárulás:** a Holnapon regisztrált Piaci szereplők által évente az Üzemeltető részére megfizetett, a Közzétételi honlap működési, karbantartási, értékcsökkenési és fejlesztési költségei fedezésére szolgáló díjtétel, amely a Piaci szereplőnek jogosultságot ad arra, hogy a tárgyévben a Közzétételi honlapon publikáljon, függetlenül a publikációk számától.
4. **Felhasználó**: a Közzétételi honlapon regisztrált, az Üzemeltetővel kötött érvényes szerződéssel rendelkező, közzétételre kötelezett Piaci szereplő által meghatalmazott, nevében jogszerűen eljáró személy.
5. **Felhasználói díj**: a Piaci szereplő által a Belepési díjba jelen Közzétételi Szabályzat által meghatározott darabszámú Felhasználókon felüli további Felhasználó regisztrációjának díja, melyet az Üzemeltető részére szükséges megtérítenie.
6. **Hibás közzététel**: olyan Közzététel, melynek során a közzétett információ név-, szám- vagy más elírással, illetve számítási hibával vagy hiányosan kerül publikálásra a Közzétételi honlapon.
7. **Hivatal**: Magyar Energetikai és Közmű-szabályozási Hivatal.
8. **Hivatalos közzétételi nyelv**: a Piaci szereplő által az NFM rendelet alapján a Közzétételi honlapon történő publikáció során irányadó nyelv.
9. **Közzététel**: a bennfentes információnak a Felhasználó által a jogi előírásoknak megfelelő módon, a Közzétételi honlapra történő feltöltése.
10. **Közzétételi honlap**: a VET és a GET által szabályozott Közzétételi honlap, melyen a Piaci szereplők a bennfentes információkat kötelesek közzétenni.
11. **Közzétételi kötelezettség**: a Piaci szereplőnek a bennfentes információ Közzétételi honlapon történő közzétételének hazai és uniós jogi előírások által meghatározott kötelezettsége.
12. **Közzétételi Szabályzat**: a VET, a GET és az NFM rendelet által szabályozott Közzétételi honlap használatával kapcsolatos szabályzat.
13. **Látogató**: a Közzétételi honlapot felkereső, azon böngésző, híreket olvasó személy (közzétételre nem jogosult).
14. **Módosított közzététel**: a korábban közzétett információ időközbeni megváltoztatásával létrejövő Közzététel.
15. **Szerződési dokumentáció**: a regisztráció során a Piaci szereplő részére megküldött dokumentum csomag.
16. **Téves közzététel**: olyan Közzététel, amely harmadik fél számára át nem adható üzleti titkot, a nyilvánosság számára bizalmas adatot tartalmaz.
17. **Törölt közzététel**: a Közzétételi honlapon korábban közzétett, de a Felhasználó által törölt közzététel.
18. **Üzemeltető**: a VET és a GET rendelkezései szerint a Közzétételi honlap üzemeltetésével megbízott szervezett villamosenergia-piaci engedélyes.
19. **Üzemzavar**: az NFM rendelet alapján üzemzavarnak minősül a Piaci szereplő vagy a szervezett villamosenergia-piaci engedélyes informatikai rendszerében bekövetkező átmeneti vagy tartós meghibásodás, valamint karbantartás időtartama, amennyiben az informatikai rendszer nem tudja biztosítani a Közzétételt. Az üzemzavar típusai:
	* **Elérési hiba**: a Piaci szereplő informatikai rendszerében bekövetkező átmeneti, vagy tartós meghibásodás.
	* **Közzétételi honlap rendszerhiba**: az Üzemeltető informatikai rendszerében bekövetkező átmeneti, vagy tartós meghibásodás.
	* **Karbantartási szünet**: az Üzemeltető által tervezett, a Közzétételi honlapot érintő karbantartás, amely alatt az Üzemeltető a Piaci szereplő Felhasználói számára nem tudja biztosítani a Közzétételt vagy azok elérését.

# Az Üzemeltető hivatalos adatai

|  |  |
| --- | --- |
| A társaság neve: | **HUPX Magyar Szervezett Villamosenergia-piac Zártkörűen Működő Részvénytársaság** |
| A társaság rövidített cégneve: | **HUPX Zrt.** |
| A társaság székhelye: | **1134 Budapest Dévai u. 26-28.**  |
| A társaság levelezési címe: | **1134 Budapest Dévai u. 26-28.** |
| A társaság cégjegyzékszáma: | **01-10-045666** |
| A cégjegyzéket vezető és a törvényességi felügyeletet ellátó bíróság: | **Fővárosi Törvényszék Cégbírósága** |
| A társaság statisztikai számjele: | **13967808-3514-114-01** |
| A társaság adószáma:A társaság bankszámla száma: | **13967808-2-41****13700016-07079003-00000000** |

# Üzemeltetés rendje

1. **Szolgáltatás összefoglaló leírása**

Az Üzemeltető jelen szolgáltatás keretében a Felhasználói számára biztosítja a VET és GET, továbbá a bennfentes információk közzétételével kapcsolatos részletszabályokról szóló NFM rendelet által előírt Közzétételi honlap működtetését.

A Közzétételi honlap használatához a következő általános tevékenységek kerülnek ellátásra Üzemeltető által:

1. **Informatikai infrastruktúra üzemeltetése:** a Közzétételi honlap működtetéséhez szükséges hardver és szoftver infrastruktúra üzemeltetési feladatainak ellátása. A Közzétételi honlap működtetéséhez szükséges környezetek installálása, működtetése és monitorozása;
2. **Informatikai infrastruktúra karbantartása:** a Közzétételi honlappal kapcsolatban felmerülő karbantartási feladatok elvégzése;
3. **Archiválás:** a Közzétételi honlapon közzétett adatok mentésének és öt éves időtartamon keresztül történő megőrzése;
4. **Hibakezelés:** hibajelzés megadott csatornákon keresztüli fogadása, hibakeresés, hibajavítás, szükség esetén kapcsolattartás a Felhasználóval a megadott ügyfélszolgálati időben;
5. **Jogosultságkezelés:** a Felhasználók ellátása a megfelelő̋ hozzáférési jogosultságokkal a hazai és uniós jogszabályi kötelezettségek teljesítése érdekében. Szükség esetén Felhasználói hozzáférések törlési és karbantartási tevékenységeinek ellátása. A Piaci szereplőnek kötelessége Üzemeltető részére írásban jelezni, ha egy Felhasználója hozzáférését a munkaviszony megszűnéséből vagy egyéb okból kifolyólag törölni vagy zárolni kell a Közzétételi honlapon. Az Üzemeltető ennek elmaradásából eredő biztonsági kockázatokért felelősséget nem vállal. A Felhasználó kötelessége a személyes jelszavának bizalmas kezelése. A jelszó nyilvánossá válása miatti károkért az Üzemeltető nem vállal felelősséget;
6. **Informatikai infrastruktúra fejlesztése**: a Közzétételi honlappal kapcsolatban felmerülő, illetve az azt működtető hardver és szoftver infrastruktúrában szükséges fejlesztési, bővítési feladatok elvégzése.

Az Üzemeltető nem biztosítja:

* a rendszerben tárolt adatok törvényi határidőn túli eltárolását;
* a Felhasználók oktatását.
1. **Üzemzavarokra vonatkozó előírások**

Üzemzavar esetén a Felhasználók kötelesek a közzétételt a saját honlapjukon, jól látható helyen közzétenni, s ezzel egyidejűleg a Hivatal részére a Hivatal honlapján közzétett e-mail címre megküldeni.

A Közzétételi honlappal kapcsolatos üzemzavar elhárulását követően a Felhasználók 24órán belül kötelesek az Üzemzavar ideje alatti közzétételeiket a Közzétételi honlapra feltölteni. Amennyiben az Üzemzavar az Üzemeltető oldalán jelentkezik, annak elhárulását követően az Üzemeltető a Közzétételi honlap elérésének helyreállításáról e-mailben értesíti a Felhasználókat, amely időpontjától számítva 24 órán belül kell a feltöltési kötelezettségnek visszamenőlegesen eleget tenni.

1. **Karbantartás, szüneteltetés**

A Közzétételi honlapon bizonyos időközönként Üzemeltetőnek tervezett karbantartásokat kell végrehajtania, melynek következményeként a Közzétételi honlap korlátozottan vagy teljesen elérhetetlenné válhat. Erről az Üzemeltető legkésőbb a karbantartást megelőzően két munkanappal tájékoztatást tesz közzé a Közzétételi honlapon a Piaci szereplőknek illetve Felhasználóknak, mely tartalmazza:

* a karbantartás tervezett kezdetét;
* a karbantartás tervezett végét;
* a karbantartás időtartama alatt várhatóan kieső funkciókat.

Ezen időtartam alatt a Felhasználók kötelesek a közzétételt a saját honlapjukon, jól látható helyen közzétenni, s egyidejűleg a Hivatal részére a Hivatal honlapján közzétett e-mail címre megküldeni. A karbantartást követően - melynek időpontját a kiküldött tájékoztatás tartalmazza - a Felhasználók kötelesek 24 órán belül a karbantartás ideje alatti közzétételeiket a Közzétételi honlapra visszamenőlegesen feltölteni.

# [Együttműködés és szolgáltatásirányítás rendje](#_Toc367143292)

* + - 1. **A regisztráció rendje**

A Közzétételi honlapon való közzétételi jogosultság igényléséhez első lépésben a Közzétételi honlapon megtalálható elektronikus regisztrációs adatlapot kell kitölteni, amelyhez az alábbi dokumentumokat elektronikus formában is fel kell tölteni a Közzétételi honlapra:

1. 30 napnál nem régebbi hiteles cégkivonat;
2. a Piaci szereplőt képviselő, cégjegyzésre jogosult közjegyzői aláírás-hitelesítéssel ellátott címpéldány vagy ügyvéd által ellenjegyzett aláírás minta;
3. cégszerűen aláírt felhasználói meghatalmazások[[1]](#footnote-1);
4. adott esetben a Hivatal által kiadott hatályos engedély.

Az elektronikus regisztrációs adatlap kitöltési folyamán meg kell jelölni, hogy melyik a hivatalos közzétételi nyelv.

Az elektronikus regisztrációs adatlap kitöltését követően a regisztráció során a Piaci szereplő részére, az általa megadott e-mail címre az Üzemeltető elektronikus levelet küld, melyben a Piaci szereplő megkapja:

1. a Szerződéses dokumentációt, melyet kitöltve és,
	1. saját kezű cégszerű aláírással[[2]](#footnote-2) ellátva az elektronikus regisztrációs adatlap kitöltésekor feltöltött dokumentumok eredeti példányaival együtt postán kell eljuttatni az Üzemeltető címére 2 példányban; vagy
	2. elektronikus cégszerű aláírással ellátva az elektronikus regisztrációs adatlap kitöltésekor feltöltött dokumentumok eredeti példányával együtt kell eljuttatni az Üzemeltető erre a célra megjelölt elektronikus levelezési címére.
2. azt a linket, amelyen keresztül meg kell, hogy erősítse a regisztrált e-mail címeket.

A Piaci szereplő jogosultsági engedélyeinek kiadására, ezáltal a Közzétételi honlap funkcióinak használatára csak az előírt szerződési dokumentáció visszaküldését, ellenőrzését és elfogadását követően kerül sor. Az Üzemeltető a Közzétételi Szabályzatban meghatározott hiánytalan dokumentáció benyújtása esetén jogosult és köteles a regisztráció elfogadására, az oldalhoz a Piaci szereplő / Felhasználó számára a jogosultsági engedélyek kiadására. Az Üzemeltető a számára megadott adatok, illetve a részére megküldött dokumentumok esetében csak formai ellenőrzést végez.

A sikeres megfelelést követően a jogosultságok kiadásra kerülnek, és a Közzétételi honlapon a közzétételi funkció elérhető a Piaci szereplő / Felhasználó számára.

Egy Piaci szereplőhöz több meghatalmazott Felhasználó is hozzáadható, amennyiben azok a fenti eljárás szerint, a regisztrációs rend alapján elfogadásra kerülnek.

A Piaci szereplők / Felhasználók engedélyezése a Közzétételi honlapon a Szerződési dokumentáció hiánytalan visszaküldését, és az Üzemeltető által történő kézhezvételét követő 20. munkanapig történik meg. A határidőbe nem számít bele az esetleges hiányok pótlására irányuló felhívástól, azok Piaci szereplő / Felhasználó általi teljesítéséig terjedő időtartam.

* + - 1. **Közzététel rendje**

Közzétételre kizárólag a Felhasználó jogosult. A Felhasználónak a Közzétételt magyar és angol nyelven egyaránt fel kell tölteni a Közzétételi honlapra.

Az Üzemeltető nem jogosult:

1. a Piaci szereplő nevében közzétenni;
2. a Közzétételt módosítani;
3. a Közzétételt törölni;
4. a Közzététel tartalmával kapcsolatban tájékoztatást nyújtani a Piaci szereplők számára

Amennyiben Téves közzététel történik, úgy a Felhasználó törölheti a Közzétételt. Ezt követően az érintett Közzététel továbbiakban már nem lesz látható a Közzétételi honlap publikációs felületén, így a nyilvánosság számára elérhetetlenné válik, azonban a Közzétételi honlap mögötti adatbázisban továbbra is eltárolásra kerül. A törlésről a Hivatalt automatikus e-mail értesítést kap.

A Közzétételi honlapra egy Piaci szereplő nevében több Felhasználó is fel tud tölteni Közzétételt. Ebben az esetben az egy Piaci szereplőhöz tartozó Felhasználók külön listán el tudják érni a Piaci szereplőhöz tartozó Közzétételeket, s azokat módosíthatják, törölhetik is.

Egy meglévő Közzététel változtatására akkor van lehetőség, ha Hibás Közzététel történik. Erre a Hibás közzététel módosításán keresztül van lehetőség, amely eredményeként a korábbi Közzétételhez tartozóan, és egyértelműen követhető módon megjelenik a Módosított közzététel.

* + - 1. **Kommunikáció rendje**

Az Üzemeltető biztosítja a Közzétételi honlappal kapcsolatos műszaki / technikai segítségnyújtást. A közzétett információk tartalmi jellegét tekintve az Üzemeltető nem ad tájékoztatást.

Az Üzemeltető a Közzétételi honlappal kapcsolatos bejelentéséteket az alábbi csatornákon fogadja:

* a honlap használatával kapcsolatos információ kérés a Közzétételi honlapon megadott telefonszámon minden munkanapon az ügyfélszolgálati időben: 8:30-tól 16:30-ig;
* a honlap használatakor tapasztalt hibák bejelentése a Közzétételi honlapon megadott e-mailben a nap 24 órájában;
* a honlapon elérhető Helpdesk – Hibajelentés űrlapon keresztül küldött üzenetben a nap 24 órájában.

A bejelentőnek kötelező megadnia a bejelentés tárgyát, okát, a tapasztalt jelenség leírását, és közvetlen elérhetőséget, amelyen ha szükséges, a bejelentéssel kapcsolatosan személyesen elérhető.

A Közzétételi honlappal kapcsolatos írásos bejelentésekre az Üzemeltető a bejelentés fogadásától számítva legkésőbb két munkanapon belül visszajelzést küld.

* + - 1. **Együttműködés a Hivatallal**

A Hivatal részére az Üzemeltető folyamatos adminisztrátori hozzáférést biztosít a Közzétételi honlaphoz, melynek keretében a Hivatal:

* ellenőrizheti a Közzétételek tartalmát és azokról másolatot készíthet;
* ellenőrizheti a Piaci szereplők / Felhasználók regisztráció során megadott adatait és azokról másolatot készíthet.

A Látogatók a közzétételek tartalmával kapcsolatos bejelentéseiket a Hivatal részére a Közzétételi honlapon közzétett elérhetőségeken tehetik meg.

Amennyiben az Üzemeltetőhöz érkezik olyan bejelentés, mely a Hivatal feladat- és hatáskörébe tartozik, úgy az a Hivatal részére továbbításra kerül.

* + - 1. **A szabályzat kidolgozásának, egyeztetésének, módosításának rendje**

Az Üzemeltető a Közzétételi Szabályzat módosításának tervezetét a Közzétételi honlapon közzéteszi. A regisztrált Piaci szereplők, továbbá olyan érdekképviseletek, amelyek regisztrált Piaci szereplő taggal rendelkeznek, a Közzétételi Szabályzat tervezetével kapcsolatosan észrevételt tehetnek.

Az Üzemeltető az észrevételek megtételére legalább 15 napos határidőt biztosít. Az írásban határidőig beérkezett véleményeket az Üzemeltető rögzíti, és egy évig megőrzi.

Amennyiben a Piaci szereplő vagy az érdekképviselet véleménye a Közzétételi Szabályzatba nem kerül beépítésre és a felek közötti érdekellentét feloldhatatlan, vagy az észrevételt tevő ezt kéri, a Hivatalhoz a Közzétételi Szabályzat jóváhagyására irányuló kérelem mellékleteként be kell nyújtani az észrevételt tevő véleményét is.

A Hivatal a jóváhagyási eljárás keretében a fennmaradt vitás kérdésekben dönt, és a Közzétételi Szabályzatot jóváhagyja, a jóváhagyást feltételekhez köti, vagy a jóváhagyást megtagadja.

# Adatkezelés rendje

1. **Adatszolgáltatási kötelezettségek**

A VET 114/D. §-ának (1) bekezdése alapján, az a Piaci szereplő, amelyet az 1227/2011/EU európai parlamenti és tanácsi rendelet 9. cikk (1) bekezdése alapján a Hivatal vesz nyilvántartásba, az 1227/2011/EU európai parlamenti és tanácsi rendelet 4. cikk (1) bekezdése szerinti kötelezettségének a Közzétételi honlapra történő feltöltésével tesz eleget. A VET 114/D. §-ának (1) bekezdés szerinti Piaci szereplő a közzétételi kötelezettségét az 1227/2011/EU európai parlamenti és tanácsi rendelet 4. cikk (4)–(7) bekezdésére is figyelemmel teljesíti.

A bennfentes információk közzétételével kapcsolatos részletszabályokról szóló 57/2013. (IX. 27.) NFM rendelet 3. §-ának (1) bekezdése alapján a Piaci szereplő a villamos energia termelésére, átvitelére, elosztására, fogyasztására szolgáló létesítmény; a földgáz termelésére, tárolására, szállítására, elosztására, fogyasztására szolgáló létesítmény; valamint az LNG-létesítmény leállása vagy kapacitásának kiesése esetén az NFM rendelet 3. §-ának megfelelően teszi közzé bennfentes információkat.

1. **Adatvédelmi szabályok**

Az Üzemeltető által a Közzétételi Szabályzat alapján történő adatkezelésre az információs önrendelkezési jogról és az információszabadságról szóló 2011. évi CXII. törvény rendelkezései az irányadóak.

# Díjfizetés

A Piaci szereplők a VET, GET, REMIT és NFM rendelet által előírt, a Közzétételi honlappal kapcsolatosan felmerülő fejlesztési, karbantartási és üzemeltetési költségeket kötelesek az Üzemeltető részére megfizetni. A mindenkori Piaci szereplők három típusú díjat / hozzájárulást kötelesek fizetni az Üzemeltetőnek:

1. Belépési díj;
2. Felhasználói regisztráció díja;
3. Éves hozzájárulás.

A **Belépési díj** egyszeri díjtétel, melyet az érvényes regisztrációt követően a Piaci szereplő az Üzemeltető számára megfizet. A díj a regisztrációs folyamattal kapcsolatos költségeket, továbbá 3 fő Felhasználó regisztrációját tartalmazza.

A **Felhasználói regisztráció díj**a egy eseti díjtétel, amelyet a Piaci szereplőnek akkor kell megfizetnie, ha a belépési díjban foglalt három Felhasználón túl további Felhasználókat kíván regisztrálni.

Az **Éves hozzájárulás** minden év május 31-ig kerül kiszámlázásra a tárgyév február 15-én az Üzemeltetővel kötött érvényes szerződéssel rendelkező Piaci szereplők részére, valamint azon Piaci szereplők részére is, akik a tárgyév során május 31-ig szerződést kötnek az Üzemeltetővel. Az Éves hozzájárulás tartalmazza a Felhasználóknak a tárgyévre vonatkozó éves üzemeltetési hozzájárulását, valamint a Közzétételi honlap fejlesztésével kapcsolatos tárgyév során felmerült értékcsökkenési költségeket.

A tárgyév május 31-e után regisztráló Piaci szereplők esetében a tárgyévre az Éves hozzájárulás nem kerül kiszámlázásra, csak a következő évtől kezdődően.

Az Éves hozzájárulás mértékét és a Belépési- és Felhasználói regisztráció díjának mindenkori mértékét az Üzemeltető minden évben felülvizsgálja és az általa rendelkezésre bocsátott információk alapján a Hivatal hagyja jóvá, majd ezt követően az Üzemeltető teszi közzé a Közzétételi honlapon. Az Éves hozzájárulás mértéke 130 regisztrált Piaci szereplőt feltételezve nem haladhatja meg az évi nettó 100 000 Forintot. Ha a felhasználók száma csökken, ez a felső határ arányosan nőhet.

1. **A díjkalkuláció rendje**

A mindenkori Éves hozzájárulás mértéke az alábbi elemekből kerül összegzésre, és a tárgyévre vonatkozóan a tárgyév február 15-ig regisztrált Piaci szereplők számával egyenlő mértékben kerül visszaosztásra:

1. **A fejlesztésekre jutó értékcsökkenés költsége**: A Közzétételi honlappal kapcsolatban felmerült bármilyen beszerzés / fejlesztés éves értékcsökkenési leírása;
2. **Üzemeltetés közvetlen költségei**: Az üzemeltetés során felmerülő költségek;
3. **Üzemeltetés közvetett költségei**: Az Üzemeltető által az üzemeltetésre fordított erőforrások arányos allokálása a Közzétételi honlap üzemeltetésére;
4. **Irányítás közvetett költségei**: Az Üzemeltető irányítását, működtetését szolgáló erőforrás felhasználások költségei arányosan kerülnek beépítésre az Éves hozzájárulásba.

Az Éves hozzájárulás összege évente felülvizsgálatra kerül az Üzemeltető részéről. A felülvizsgálat alkalmával az Éves hozzájárulás mértéke a tárgyévi fejlesztés értékcsökkenési ráfordításai, továbbá a tárgyévben várható üzemeltetési költségei alapján kerül meghatározásra. Az Üzemeltető a díjak / hozzájárulások felülvizsgált értékeit minden év február 28/29-ig megküldi a Hivatal részére, aki azt 75 napon belül köteles jóváhagyni a Magyar Energetikai és Közmű-szabályozási Hivatalról szóló 2013. évi XXII. törvény 5/D. § (4) bekezdésének megfelelően.

1. **Fizetési mód és határidő**

A fizetési határidő az eredeti és szabályszerűen kiállított és megküldött számla kézhezvételétől számított 15 nap. A fizetési kötelezettséget azon a napon kell teljesítettnek tekinteni, amikor a jogosult bankja az összeget a jogosult bankszámláján jóváírta.

Amennyiben a Piaci szereplő nem tesz eleget a fizetési kötelezettségének, abban az esetben az Üzemeltető törölheti a regisztrációját.

# Irányadó szabályozási környezet

A Közzétételi Szabályzatra irányadó szabályozási környezet elsődleges forrásaként a REMIT, valamint az egyéb kötelező erejű uniós és hazai jogi aktusok és rendelkezések tekintendők, illetőleg figyelembe veendők az Energiaszabályozók Együttműködési Ügynöksége által kiadott rendelkezések, iránymutatások és ajánlások. A Közzétételi Szabályzatban nem szabályozott kérdések tekintetében a VET, a GET, a fenti törvények végrehajtására kiadott kormányrendeletek és miniszteri rendeletek, valamint a villamosenergia-ellátási szabályzatok, illetve a Polgári Törvénykönyv rendelkezései az irányadóak. Figyelembe kell venni továbbá uniós jogi aktus által szabályozott ágazati szervezet vagy ügynökség (mint például ACER, ENTSO, CEER, ERGEG.) által kiadott rendelkezéseket is.

1. Amennyiben a cégjegyzésre jogosult személy kíván élni a Felhasználói jogosultsággal, abban az esetben is szükséges a meghatalmazás benyújtása. [↑](#footnote-ref-1)
2. Képviseletre jogosult természetes személy aláírása és a társaság bélyegzője. [↑](#footnote-ref-2)